b'\n_START_ARTICLE_\nDigitaalinen vallankumous\n_START_PARAGRAPH_\nDigitaalinen vallankumous tarkoittaa tieto- ja viestint\xc3\xa4teknologian avulla tapahtuvaa muutosta yhteiskunnan hallinnon, ihmisten v\xc3\xa4lisen tiedonvaihdon v\xc3\xa4lineiden sek\xc3\xa4 niin teollisen kuin toimistoty\xc3\xb6n muodoissa. Yleisk\xc3\xa4ytt\xc3\xb6isen\xc3\xa4 teknologiana on tietotekniikka synnytt\xc3\xa4nyt samankaltaista vallankumouksellista muutosta kuin h\xc3\xb6yrykoneet, polttomoottorit ja s\xc3\xa4hk\xc3\xb6tekniikka ovat tuottaneet. Digitaalisen vallankumouksen voidaan katsoa alkaneen 1970-luvulla integroitujen piirien valmistuksen tuottaessa kohtuuhintaisia kuluttajatuotteita, kuten taskulaskimia ja kotitietokoneita sek\xc3\xa4 teollisten tuotantoj\xc3\xa4rjestelmien ohjaukseen ohjelmoitavia logiikoita. Vauhtiin digitaalinen vallankumous p\xc3\xa4\xc3\xa4si 1980-luvulla tietoliikennetekniikan kehityksen tuottaessa tehokkaita tietoverkkoja ja mahdollistaessa siten tietokoneiden v\xc3\xa4lisen tiedonv\xc3\xa4lityksen laajentumisen. Digitaalinen vallankumous muuttaa ihmisten ty\xc3\xb6teht\xc3\xa4vi\xc3\xa4 ja ajank\xc3\xa4ytt\xc3\xb6tapoja aiheuttaen Joseph Schumpeterin visioimaa luovaa tuhoa.\n_START_SECTION_\nTieto- ja viestint\xc3\xa4tekniikan kehitys digitaaliseksi vallankumoukseksi\n_START_PARAGRAPH_\nTekniikan historian n\xc3\xa4k\xc3\xb6kulmasta tietotekniikan kehitys on alkanut helmitaulusta ennen ajanlaskun alkua ja jatkui ensin mekaanisten laskentav\xc3\xa4lineiden, kuten astronomisten kellojen, laskutikun ja 1800-luvun alussa nauhaohjatun Jacquard-kutomakoneen avulla. tietokoneiden historia katsotaan alkavan 1830-luvulla Charles Babbagen ja Ada Lovelacen yhteisty\xc3\xb6st\xc3\xa4 tietokoneen kehitt\xc3\xa4miseksi, joka l\xc3\xb6ydettiin 1940-luvulla, kun kehitettiin laskentakoneita sodank\xc3\xa4ynnin avuksi tykist\xc3\xb6lle ja salaustekniikoiden murtamiseen. Tehokkaiden s\xc3\xa4hk\xc3\xb6isten tietokoneiden rakentamisessa kulmakivi oli transistorin keksiminen 1947 ja niiden yhdist\xc3\xa4minen yhdelle piikiekon sirulle 1958. Vuonna 1971 Intel sai rakennettua yhdelle sirulle 4004:st\xc3\xa4 transistorista ensimm\xc3\xa4isen mikroprosessorin, nykyaikaisen tietokoneen ytimen. T\xc3\xa4m\xc3\xa4n j\xc3\xa4lkeen kehitys eteni 2000-luvun alkuun Mooren lain mukaan kaksinkertaistaen mikropiirille mahtuvien komponenttien m\xc3\xa4\xc3\xa4r\xc3\xa4n joka toinen vuosi. 2010-luvulla transistoreja on mikropiirill\xc3\xa4 miljardeja, mutta piipohjaisen tekniikan l\xc3\xa4hestyess\xc3\xa4\xc3\xa4n rajojaan prosessorien tehokkuuden kasvu on hidastunut. Prosessorien hinnan lasku on johtanut siihen, ett\xc3\xa4 niit\xc3\xa4 l\xc3\xb6ytyy paitsi tietokoneista, niin my\xc3\xb6s l\xc3\xa4hes kaikista koneista, kuten kodinkoneista ja autoistakin._NEWLINE_Tiedon tallennuksessa suuria datam\xc3\xa4\xc3\xa4ri\xc3\xa4 edustavat \xc3\xa4\xc3\xa4ni- ja kuvatallenteet, jotka tallennettiin magneettinauhoille, kuten C-kasetille tai videonauhalle, alkoivat siirtym\xc3\xa4\xc3\xa4n digitaaliseen muotoon 1980-luvun alussa CD-levyn tullessa markkinoille._NEWLINE_S\xc3\xa4hk\xc3\xb6isesti maailman tietoliikenteen yhdisti lenn\xc3\xa4tin 1800-luvun lopulla. Kuvia kyettiin siirt\xc3\xa4m\xc3\xa4\xc3\xa4n kaapelia pitkin ennen puhelimen keksimist\xc3\xa4. Modeemien avulla kyettiin yhdist\xc3\xa4m\xc3\xa4\xc3\xa4n digitaalisia tietokoneita kesken\xc3\xa4\xc3\xa4n 1960-luvulta l\xc3\xa4htien. Puhelinliikenteen digitalisoituminen alkoi 1970-luvulla digitaalisten puhelinkeskusten, kuten Nokia DX 200-keskus, avulla. Digitaalinen puhelintekniikka mahdollisti nopeampia tietoliikenneyhteyksi\xc3\xa4, joista ensin tuli ISDN ja sitten ADSL._NEWLINE_Pankit ottivat tietokoneet ensimm\xc3\xa4isin\xc3\xa4 k\xc3\xa4ytt\xc3\xb6\xc3\xb6ns\xc3\xa4 1960-luvulla, koska raha on sopimus ja digitalisoitavissa. T\xc3\xa4t\xc3\xa4 seurasi yritysten kirjanpito ja tuotannonohjaus. Logistiikassa suuren harppauksen sai aikaan 1970-luvulla tapahtunut viivakoodien, joista merkitt\xc3\xa4vin on EAN-13 ja organisaatioiden v\xc3\xa4lisen tiedonsiirron standardin EDIn k\xc3\xa4ytt\xc3\xb6\xc3\xb6notto. Valmistustekniikassa numeerisesti ohjatut ty\xc3\xb6st\xc3\xb6koneet ja prosessiteollisuuden tietokoneohjausj\xc3\xa4rjestelm\xc3\xa4t muuttivat ihmisten ty\xc3\xb6teht\xc3\xa4vi\xc3\xa4 1970-luvulta alkaen. Teollisuusrobottien m\xc3\xa4\xc3\xa4r\xc3\xa4 on kasvanut 1980-luvulta l\xc3\xa4htien melko tasaisesti. Digitaalista valmistusta tukee 3D-CAD eli kolmiulotteisia malleja k\xc3\xa4ytt\xc3\xa4v\xc3\xa4 tietokoneavusteinen suunnittelu, joista voidaan my\xc3\xb6s tulostaa suoraan lopullinen kappale._NEWLINE_Kuluttajille digitaalitekniikan toi 1970-luvulta alkaen kotiin ensimm\xc3\xa4isin\xc3\xa4 taskulaskimet, pelikonsolit ja kotitietokoneet. 1980-luvun alussa markkinoille tullut IBM PC loi yhten\xc3\xa4isen alusta, jota muutkin tietokonevalmistajat alkoivat k\xc3\xa4ytt\xc3\xa4m\xc3\xa4\xc3\xa4n. Konekannan yhten\xc3\xa4istyminen laajensi tietokoneohjelmien ja -pelien markkinoita. Matkapuhelimista saatiin voimaan digitaalinen standardi GSM 1990-luvun alussa, jonka j\xc3\xa4lkeen puhelimien m\xc3\xa4\xc3\xa4r\xc3\xa4 l\xc3\xa4hti rajuun kasvuun. Matkapuhelimiin yhdistyi digitaalikamera ja satelliittipaikannusj\xc3\xa4rjestelm\xc3\xa4 ja siit\xc3\xa4 kehittyi Internetiin yhdistetty \xc3\xa4lypuhelin. 2010-luvulla puhelinliittymien m\xc3\xa4\xc3\xa4r\xc3\xa4 ylitt\xc3\xa4\xc3\xa4 ihmisten m\xc3\xa4\xc3\xa4r\xc3\xa4n, vaikka kaikilla ei ole puhelinta, sill\xc3\xa4 suuri osa uusista liittymist\xc3\xa4 liittyy koneiden v\xc3\xa4liseen tiedonsiirtoon._NEWLINE_TCP/IP-tietoliikenneprotokollaa k\xc3\xa4ytt\xc3\xa4v\xc3\xa4 kansainv\xc3\xa4linen tietoverkko Internet yhdisti 1990-luvulla tietokoneet, laajensi s\xc3\xa4hk\xc3\xb6postien k\xc3\xa4ytt\xc3\xa4jien m\xc3\xa4\xc3\xa4r\xc3\xa4\xc3\xa4 ja loi uudet markkinat tietoverkon kautta saataville palveluille. N\xc3\xa4it\xc3\xa4 tarjoavat yhti\xc3\xb6t, kuten Google ja sen hakukone sek\xc3\xa4 sosiaalinen median yhti\xc3\xb6t, kuten Facebook ovat kasvaneet nopeasti maailman suurimpien yritysten joukkoon._NEWLINE_Digitaalinen vallankumous ja sen luoma tietoyhteiskunta verkottumisineen luo helposti harhaa, ett\xc3\xa4 oltaisiin siirtym\xc3\xa4ss\xc3\xa4 v\xc3\xa4hemm\xc3\xa4n materiaaliseen virtuaalimaailmaan. Vaikka maailman tasolla materiaalinen kasvu on laajinta Kiinan kaltaisissa nopeasti kehittyviss\xc3\xa4 maissa, niin my\xc3\xb6s vanhat teollisuusmaat kasvavat yh\xc3\xa4 taloudellisesti ja tavaran m\xc3\xa4\xc3\xa4r\xc3\xa4 kodeissa kasvaa. Transistorin keksimisest\xc3\xa4 on 70 vuotta, mutta viel\xc3\xa4 on vaikea sanoa miss\xc3\xa4 vaiheessa digitaalinen vallankumous on. Digitaalisen automaation levi\xc3\xa4minen 1980-luvulta alkaen niin teollisuustuotannossa, konttoreissa kuin kaupank\xc3\xa4ynniss\xc3\xa4 on jo muokannut ihmisten ty\xc3\xb6teht\xc3\xa4vi\xc3\xa4 ja luonut laajasti sosiaalisia ongelmia aiheuttavia uudelleen koulutustarpeita vanhoissa teollisuusmaissa. Toisaalta uutta markkinaa on 2000-luvun alusta luoneet erilaiset verkon kautta saavutettavat palvelut.'